Kohtuasi C‑276/16

Prequ’ Italia Srl

versus

Agenzia delle Dogane e dei Monopoli

(eelotsusetaotlus, mille on esitanud Corte suprema di cassazione)

Eelotsusetaotlus – Kaitseõiguste tagamise põhimõte – Õigus olla ära kuulatud – Määrus (EMÜ) nr 2913/92 – Ühenduse tolliseadustik – Artikkel 244 – Tollivõla sissenõudmine – Enne maksuotsuse tegemist adressaadi eelnevalt ära kuulamata jätmine – Adressaadi õigus nõuda maksuotsuse täitmise peatamist – Olukord, kus halduskaebuse esitamisel täitmine automaatselt ei peatu – Tuginemine tolliseadustiku artiklis 244 ette nähtud tingimustele

Kokkuvõte – Euroopa Kohtu (seitsmes koda) 20. detsembri 2017. aasta otsus

Euroopa Liidu õigus – Põhimõtted – Kaitseõigused – Õigus olla ära kuulatud – Ulatus – Maksuotsuse tegemine tolli poolt ilma eelneva ärakuulamiseta – Siseriiklikud õigusnormid, mis piirduvad võimaluse andmisega taotleda maksuotsuse täitmise peatamist kuni selle võimaliku muutmiseni – Täitmise automaatse peatumise puudumine – Piirangu puudumine täitmise peatamiseks juhul, kui on kahtlus maksuotsuse kooskõlas tollialaste õigusaktidega või kui on oht korvamatu kahju tekkimiseks – Kaitseõiguste rikkumine – Puudumine

(Nõukogu määrus nr 2913/92, muudetud määrusega nr 2700/2000, artikkel 244)

Iga isiku õigust olla enne tema õigusi riivata võiva otsuse tegemist ära kuulatud tuleb tõlgendada nii, et rikutud ei ole sellise maksuotsuse adressaadi kaitseõigusi, mille toll tegi ilma asjaomase isiku eelneva ärakuulamiseta, kui siseriiklikud õigusnormid, mis lubavad asjaomasel isikul seda akti halduskaebusega vaidlustada, piirduvad võimaluse andmisega taotleda selle akti täitmise peatamist kuni selle võimaliku muutmiseni, viidates nõukogu 12. oktoobri 1992. aasta määruse (EMÜ) nr 2913/92, millega kehtestatakse ühenduse tolliseadustik (muudetud Euroopa Parlamendi ja nõukogu 16. novembri 2000. aasta määrusega (EÜ) nr 2700/2000), artiklile 244, ilma et halduskaebuse esitamine peataks automaatselt kõnealuse akti täitmise, tingimusel et nimetatud määruse artikli 244 teise lõigu kohaldamine tolli poolt ei piira täitmise peatamise lubamist juhul, kui on põhjust kahelda vaidlustatud otsuse kooskõlas tollialaste õigusaktidega või kui asjaomast isikut ähvardab korvamatu kahju.

Mis puudutab tollialaseid sissenõudmisotsuseid, siis tulenevalt liidu üldisest huvist nõuda omavahendid sisse võimalikult kiiresti näeb tolliseadustiku artikli 244 teine lõik ette, et maksuotsuse peale kaebuse esitamine peatab selle otsuse täitmise üksnes siis, kui on põhjust arvata, et vaidlustatud otsus ei ole kooskõlas tollialaste õigusaktidega või et asjaomast isikut ähvardab korvamatu kahju (vt selle kohta kohtuotsus, 3.7.2014, Kamino International Logistics ja Datema Hellmann Worldwide Logistics, C‑129/13 ja C‑130/13, EU:C:2014:2041, punkt 68).

Kuna liidu õigusnormide – nagu tolliseadustikus sisalduvad – tõlgendamisel tuleb lähtuda põhiõigustest, mis moodustavad väljakujunenud kohtupraktika kohaselt õiguse üldpõhimõtete lahutamatu osa ning mille järgimise tagab Euroopa Kohus, peavad tolliseadustiku artikli 244 teises lõigus ette nähtud tingimusi rakendavad siseriiklikud õigusnormid, mis käsitlevad täitmise peatamise otsustamist, eelneva ärakuulamise puudumise korral tagama, et neid tingimusi ei kohaldataks või tõlgendataks kitsalt (vt selle kohta kohtuotsus, 3.7.2014, Kamino International Logistics ja Datema Hellmann Worldwide Logistics, C‑129/13 ja C‑130/13, EU:C:2014:2041, punktid 69 ja 70).

Kui selliste maksuotsuste adressaadil, nagu on kõne all põhikohtuasjas, on võimalus saavutada kõnealuste aktide täitmise peatamine kuni nende võimaliku muutmiseni ja kui haldusmenetluses ei kohaldata tolliseadustiku artiklis 244 osutatud tingimusi kitsalt – mis on siseriikliku kohtu hinnata –, ei ole maksuotsuste adressaadi kaitseõigusi rikutud.

(vt punktid 58, 59, 61, 63 ja resolutsioon)